Document ID: 32012R0651

Reference:
10/Sv. 003
HR
Službeni list Europske unije
336
32012R0651
L 201/135
SLUŽBENI LIST EUROPSKE UNIJE
04.07.2012.
UREDBA (EU) br. 651/2012 EUROPSKOG PARLAMENTA I VIJEĆA
od 4. srpnja 2012.
o izdavanju eurokovanica
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 133.,
uzimajući u obzir prijedlog Europske komisije,
nakon podnošenja nacrta zakonodavnog akta nacionalnim parlamentima,
uzimajući u obzir mišljenje Europske središnje banke (1),
u skladu s redovnim zakonodavnim postupkom (2),
budući da:
(1)
Zaključcima Vijeća od 23. studenoga 1998. i 5. studenoga 2002. o eurokovanicama namijenjenima optjecaju, Preporukom Komisije 2009/23/EZ od 19. prosinca 2008. o zajedničkim smjernicama za nacionalne strane i izdavanje eurokovanica namijenjenih optjecaju (3), koje su potvrđene zaključcima Vijeća od 10. veljače 2009. te Preporukom Komisije 2010/191/EU od 22. ožujka 2010. o području primjene i učincima euronovčanica i eurokovanica kao zakonskog sredstva plaćanja (4) preporučuju se prakse u vezi s izdavanjem eurokovanica namijenjenih optjecaju, uključujući prigodne eurokovanice, savjetovanjem prije uništenja prikladnih optjecajnih eurokovanica i upotrebom numizmatičkih eurokovanica.
(2)
Nepostojanje obveznih odredbi za izdavanje eurokovanica može dovesti do različitih praksi među državama članica zbog čega se ne ostvaruje dovoljno cjelovit okvir za jedinstvenu valutu. Stoga je radi transparentnosti i pravne sigurnosti potrebno uvesti obvezujuća pravila za izdavanje eurokovanica.
(3)
U skladu s Uredbom Vijeća (EZ) br. 974/98 od 3. svibnja 1998. o uvođenju eura (5), kovanice nominirane u eurima i centima koje su usklađene s apoenima i tehničkim specifikacijama koje je utvrdilo Vijeće imaju status zakonskog sredstva plaćanja u svim državama članicama čija je valuta euro. Apoeni i tehničke specifikacije eurokovanica utvrđeni su u Uredbi Vijeća (EZ) br. 975/98 od 3. svibnja 1998. o apoenima i tehničkim specifikacijama eurokovanica namijenjenih optjecaju (6).
(4)
Državama članicama čija je valuta euro trebale bi također biti u mogućnosti izdavati prigodne kovanice od 2 eura u čast posebnih događaja, pridržavajući se ograničenja utvrđenih za pojedinu godinu i za pojedinu državu članicu izdavateljicu u odnosu na broj izdanja tih kovanica. Potrebno je utvrditi određena ograničenja količine prigodnih eurokovanica kako bi se osiguralo da te kovanice i dalje zadrže manji udio u ukupnom broju kovanica od 2 eura u optjecaju. Međutim, ta ograničenja količine trebala bi omogućiti izdavanje dovoljne količine kovanica kako bi se osiguralo da prigodne eurokovanice mogu učinkovito biti u optjecaju.
(5)
Državama članicama čija je valuta euro trebale bi također biti u mogućnosti izdavati numizmatičke eurokovanice koje nisu namijenjene optjecaju i koje se trebaju lako razlikovati od optjecajnih kovanica. Numizmatičke bi eurokovanice trebale imati status zakonskog sredstva plaćanja samo u državi članici izdavateljici i ne bi se trebale izdavati s ciljem njihova ulaska u optjecaj.
(6)
Primjereno je da se izdanja numizmatičkih eurokovanica obračunavaju u količini kovanica koju odobrava Europska središnja banka, ali na agregatnoj osnovi, a ne za svako pojedino izdanje.
(7)
Nadležne bi institucije trebale periodično pažljivo preispitivati upotrebu različitih apoena eurokovanica i euronovčanica, kako je trenutačno predviđeno, u odnosu na kriterije troškova i prihvaćenost u javnosti. Komisija bi trebala posebno provesti analizu učinaka daljnjeg izdavanja kovanica od jednog i dva centa.
(8)
Kako bi se izbjeglo da jedna država članica uništi prikladne optjecajne eurokovanice, dok takve kovanice mogu biti potrebne u drugoj državi članici, države članice bi se trebale međusobno savjetovati prije uništenja takvih kovanica,
DONIJELI SU OVU UREDBU:
Članak 1.
Definicije
Za potrebe ove Uredbe primjenjuju se sljedeće definicije:
(1)
„optjecajne kovanice” znači eurokovanice namijenjene optjecaju čiji su apoeni i tehničke specifikacije utvrđeni u Uredbi (EZ) br. 975/98;
(2)
„prigodne kovanice” znači optjecajne kovanice koje su namijenjene sjećanju na posebne događaje kako je navedeno u članku 1.h Uredbe (EZ) br. 975/98;
(3)
„numizmatičke kovanice” znači eurokovanice koje su namijenjene sakupljanju, a koje nisu izdane s ciljem njihova ulaska u optjecaj.
Članak 2.
Vrste eurokovanica
1.   Države članice mogu izdavati dvije vrste eurokovanica: optjecajne kovanice i numizmatičke kovanice.
2.   Komisija provodi analizu učinaka daljnjeg izdavanja kovanica od jednog i dva centa. Analiza učinaka uključuje analizu troškova i koristi koja uzima u obzir stvarne proizvodne troškove tih kovanica u odnosu na njihovu vrijednost i koristi.
Članak 3.
Izdavanje optjecajnih kovanica
1.   Optjecajne kovanice izdaju se i puštaju u optjecaj po nominalnoj vrijednosti.
2.   Manji dio koji ne prelazi 5 % kumulativne ukupne neto vrijednosti i količine optjecajnih kovanica koje izdaje država članica, uzimajući u obzir samo godine s pozitivnim neto izdanjem, može se pustiti na tržište po vrijednosti većoj od nominalne ako je to opravdano zbog posebne kvalitete kovanice, posebnog pakiranja ili dodatnih pruženih usluga.
Članak 4.
Izdavanje prigodnih kovanica
1.   Svaka država članica čija je valuta euro može izdati samo dvije prigodne kovanice godišnje, osim:
(a)
ako prigodne kovanice zajednički izdaju sve države članice čija je valuta euro ili
(b)
ako je prigodna kovanica izdana zbog privremenog upražnjenja mjesta šefa države ili zbog privremenog obavljanja funkcije šefa države.
2.   Ukupan broj prigodnih kovanica puštenih u optjecaj za svako pojedino izdanje ne prelazi višu od sljedeće dvije gornje granice:
(a)
0,1 % kumulativnog ukupnog neto broja kovanica od 2 eura koje su u optjecaj pustile sve države članice čija je valuta euro do početka godine koja prethodi godini izdanja prigodne kovanice; ta se gornja granica može povisiti na 2,0 % kumulativnog ukupnog neto broja kovanica od 2 eura svih država članica čija je valuta euro, ako je izdanje u čast općepoznatog i iznimno simboličnog događaja, te se u tom slučaju država članica izdavateljica suzdržava od izdavanja druge prigodne kovanice upotrebljavajući povišenu gornju granicu tijekom sljedeće četiri godine te navodi razloge za odabir te povišene gornje granice ili
(b)
5,0 % kumulativnog ukupnog neto broja kovanica od 2 eura koje je dotična država članica pustila u optjecaj do početka godine koja prethodi godini izdanja prigodne kovanice.
3.   Vijeće donosi odluku o izdavanju prigodnih kovanica sa zajedničkim dizajnom koje izdaju sve države članice čija je valuta euro. Prava glasa država članica čija valuta nije euro suspendiraju se pri donošenju te odluke.
Članak 5.
Izdavanje numizmatičkih kovanica
1.   Numizmatičke kovanice imaju status zakonskog sredstva plaćanja samo u državi članici izdavateljici.
Identitet države članice izdavateljice mora biti jasno i lako prepoznatljiv na kovanici.
2.   Kako bi ih se lako razlikovalo od optjecajnih kovanica, numizmatičke kovanice ispunjavaju sljedeće kriterije:
(a)
njihova nominalna vrijednost mora biti različita od nominalnih vrijednosti optjecajnih kovanica;
(b)
njihove slike ne smiju biti slične zajedničkim stranama optjecajnih kovanica, a ako su njihove slike slične bilo kojoj nacionalnoj strani optjecajnih kovanica, njihov sveukupni izgled i dalje se može lako razlikovati;
(c)
njihova boja, promjer i težina moraju se znatno razlikovati od optjecajnih kovanica u najmanje dvije od navedenih triju karakteristika; razlika se smatra znatnom ako su vrijednosti, uključujući odstupanja, izvan opsega odstupanja utvrđenih za optjecajne kovanice i
(d)
ne smiju imati valovito nazupčan rub ili oblik „španjolskog cvijeta”.
3.   Numizmatičke kovanice mogu se pustiti na tržište po nominalnoj ili većoj vrijednosti.
4.   Izdanja numizmatičkih kovanica obračunavaju se na agregatnoj osnovi u količini izdanih kovanica koju odobrava Europska središnja banka.
5.   Države članice poduzimaju sve odgovarajuće mjere kako bi spriječile da se numizmatičke kovanice upotrebljavaju kao sredstvo plaćanja.
Članak 6.
Savjetovanje prije uništenja optjecajnih kovanica
Prije uništenja optjecajnih kovanica koje nisu eurokovanice neprikladne za optjecaj u smislu članka 2. točke (b) Uredbe (EU) br. 1210/2010 Europskog parlamenta i Vijeća od 15. prosinca 2010. o provjeri autentičnosti eurokovanica i rukovanju eurokovanicama neprikladnim za optjecaj (7) države članice se međusobno savjetuju preko odgovarajućeg pododbora Gospodarskog i financijskog odbora te obavješćuju direktore kovnica država članica čija je valuta euro.
Članak 7.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
Sastavljeno u Strasbourgu 4. srpnja 2012.
Za Europski parlament
Predsjednik
M. SCHULZ
Za Vijeće
Predsjednik
A. D. MAVROYIANNIS
(1)  SL C 273, 16.9.2011., str. 2.
(2)  Stajalište Europskog parlamenta od 22. svibnja 2012. (još nije objavljeno u Službenom listu) i odluka Vijeća od 26. lipnja 2012.
(3)  SL L 9, 14.1.2009., str. 52.
(4)  SL L 83, 30.3.2010., str. 70.
(5)  SL L 139, 11.5.1998., str. 1.
(6)  SL L 139, 11.5.1998., str. 6.
(7)  SL L 339, 22.12.2010., str. 1.

Summary:
Izdavanje eurokovanica
Izdavanje eurokovanica
SAŽETAK DOKUMENATA:
Uredba (EU) br. 651/2012 o izdavanju eurokovanica
Uredba (EU) br. 729/2014 o apoenima i tehničkim specifikacijama eurokovanica namijenjenih za optjecaj
KOJI JE CILJ OVIH UREDBI?
Uredbom (EU) br. 651/2012 definira se tip eurokovanica i uspostavljaju uvjeti koje je potrebno poštivati prilikom izdavanja kovanica.
Uredbom (EU) br. 729/2014 određuju se tehnički uvjeti eurokovanica i navode opća pravila za njihov dizajn uključujući odobrenje dizajna.
KLJUČNE TOČKE
Uredba (EU) br. 651/2012 navodi:
vlade zemalja europodručja (zemlje koje imaju euro kao svoju valutu) mogu izdavati optjecajne kovanice* i numizmatičke*kovanice;
optjecajne kovanice se puštaju u optjecaj po njihovoj nominalnoj vrijednosti, osim najviše 5 % koje se mogu pustiti na tržište po većoj vrijednosti zbog njihove posebne kvalitete ili pakiranja;
nacionalne prigodne* kovanice:
mogu se izdavati samo dvaput godišnje (osim ako je dizajn zajednički svim zemljama europodručja);
ukupan broj izdanih kovanica ne smije prekoračiti jednu od dvije moguće granice, koja god je viša, kao postotak svih kovanica od 2 eura u optjecaju;
numizmatičke kovanice:
su zakonsko sredstvo plaćanja* samo u zemlji europodručja koja ih je izdala;
moraju se moći lako razlikovati od optjecajnih kovanica u smislu nominalne vrijednosti, slika i dva od sljedećeg: boja, promjer i težina;
vlade zemalja europodručja moraju se međusobno savjetovati prije uništavanja oštećenih eurokovanica;
Komisija provodi analizu učinaka, analizom stvarnih troškova proizvodnje kovanica od jednog i dva centa u odnosu na njihovu vrijednost i koristi.
Prema Uredbi (EU) br. 729/2014:
postoji osam eurokovanica (1, 2, 5, 10, 20 i 50 centi te 1 i 2 eura);
svaka kovanica ima posebnu nacionalnu i zajedničku europsku stranu;
nacionalne strane:
moraju nositi krug od 12 zvijezda koje u potpunosti okružuju nacionalni dizajn;
ne smiju se mijenjati 15 godina, osim ako se promijeni šef države;
ne smiju prikazivati vrijednost kovanice, osim ako nije korišteno drugo pismo;
moraju u potpunosti biti usklađene s uredbom do 20. lipnja 2062;
prigodne kovanice moraju:
imati nominalnu vrijednosti samo od 2 eura;
imati različit nacionalni dizajn od redovitih* kovanica od 2 eura;
odavati počast samo događajima od velikog nacionalnog ili europskog značaja; ili
odavati počast samo događajima od najvećeg europskog značaja ako se izdaju zajednički u cijelom europodručju;
zemlje europodručja obavješćuju se međusobno te obavješćuju Komisiju o predloženim promjenama njihova nacionalnog dizajna i šalju ih u postupak odobrenja. To dopušta prigovore:
vlade koja smatra da bi dizajn uznemirio njezinu javnost;
Komisije, ako smatra da dizajn ne poštuje tehničke zahtjeve zakonodavstva.
OTKAD SE UREDBE PRIMJENJUJU?
Uredba (EU) br. 651/2012 primjenjuje se od 16. kolovoza 2012.
Uredbom (EU) br. 729/2014 konsolidiraju se prethodna pravila vezano uz komplet kovanica u trenutku uvođenja eura 2002. godine Uredbom (EZ) br. 975/98 i naknadnim izmjenama i dopunama. Primjenjuje se od 22. srpnja 2014.
Obje uredbe integrirale su elemente Preporuke Komisije 2009/23/EZ o zajedničkim smjernicama za nacionalne strane i izdavanje eurokovanica namijenjenih za optjecaj.
POZADINA
Eurokovanice ušle su u opću upotrebu 2002. Osam apoena razlikuje se u veličini, boji i debljini, ovisno o njihovoj vrijednosti i dizajnirani su kako bi svaka protuzakonita reprodukcija bila vrlo teška.
Za više informacija pogledajte:
„Euronovčanice i kovanice” (Europska komisija).
* KLJUČNI POJMOVI
              
Optjecajne kovanice: kovanice za opću javnu uporabu koje su zakonsko sredstvo plaćanja u svim zemljama europodručja.
Numizmatičke kovanice: kovanice koje nisu namijenjene za optjecaj, a koje su zakonsko sredstvo plaćanja samo u zemlji europodručja u kojoj su izdane.
Prigodne kovanice: optjecajne kovanice od 2 eura za obilježavanje određenog događaja od nacionalnog ili europskog značaja.
Zakonsko sredstvo plaćanja: kovanice ili novčanice koje moraju biti prihvaćene u zemlji ako su ponuđene za plaćanje duga.
Redovite kovanice: optjecajne kovanice isključujući prigodne kovanice.
GLAVNI DOKUMENTI
            
Uredba (EU) br. 651/2012 Europskog parlamenta i Vijeća od 4. srpnja 2012. o izdavanju eurokovanica (SL L 201, 27.7.2012., str. 135.–137.)
Uredba Vijeća (EU) br. 729/2014 od 24. lipnja 2014. o apoenima i tehničkim specifikacijama eurokovanica namijenjenih za optjecaj (preinaka) (SL L 194, 2.7.2014., str. 1.–7.)
Posljednje ažuriranje 04.04.2017